Mette Thiesen (DF), 2025-05-16:
Tusind tak.
Det var dejligt at kunne komme lidt tidligere på.
Tak til Enhedslisten for at rejse den her forespørgselsdebat – igen en meget, meget vigtig forespørgselsdebat.
Jeg sad sådan lidt før, da der var den lille fejde her, og tænkte, om jeg skulle tage ordet, og det er jo, fordi jeg grundlæggende synes, det er så mærkeligt, det her med, at man egentlig fra regeringens side anfægter det her med, at vi sådan set bare samarbejder om noget af det, som berører os alle sammen.
Det er jo vores natur og vores miljø.
Jeg synes, det er sådan lidt absurd at anfægte, at man skal kunne blive enige på tværs af Folketinget.
Det synes jeg faktisk er noget ret smukt.
Der er vi i Danmark også ret heldige, for jeg ved, at eksempelvis i Europa-Parlamentet er der sådan en eller anden kutyme med, at hvis det kommer fra et andet parti eller en anden gruppe, stemmer man de facto bare nej, selv om man måske er enige i indholdet.
Det har jeg altid syntes var enormt skørt.
Så det synes jeg jo netop er en af de styrker, vi har her.
Så kan vi sagtens være uenige om en hel masse ting, men med sådan noget, der er så grundlæggende som det her, synes jeg jo faktisk, det er utrolig smukt, at vi kan være meget enige om, at der skal sættes ind.
Det er ekstremt vigtigt.
Det er også derfor, det har undret mig meget, det her med, at man ikke fra regeringens side – og det har vi jo desværre set også på andre områder – bare indgår i nogle realitetsdrøftelser i forhold til en vedtagelsestekst, så man ikke bare ender med at rose sig selv for de ting, man har sat i gang, men egentlig går ind og siger: Det kan faktisk godt være, at vi kunne gøre det endnu bedre; lad os kigge på det.
Jeg synes bare, det er skidt for Danmark generelt.
Jeg er nødt til også at kommentere en lille smule på det her, som der blev sagt af Moderaternes ordfører, for jeg er bare nødt til at sige, at puljeordninger er sådan noget, der kan få nakkehårene til nærmest at rejse sig på hovedet af mig.
Altså, vi har så mange puljer, og det er så bøvlet at søge dem og få bevilget penge fra dem og alt muligt andet.
Der bliver nævnt det her med, at der kan være én løsning dér i nogle sommerhusområder, og så kan der være en anden løsning dér i et andet område.
Så kunne vi ikke bare blive enige om, at vi er ét land, vi har en kyststrækning, og ved den kyststrækning – uanset om det er i Vestjylland, eller om det i Nordsjælland, eller hvor det er i landet – bor der nogle mennesker, som bliver påvirket af det her. Skulle vi ikke bare være enige om, at vi laver en fælles langsigtet plan for, hvordan vi hjælper alle egne af vores land, for at det ikke skrider?
Jeg synes bare, det er noget mærkelig noget, at man ikke gør det på det her område.
Vi har lige haft en debat i Folketingssalen for ganske kort tid siden, hvor man åbner for muligheden for faktisk at fællesfinansiere eksempelvis separatkloakering osv. ude i kommunerne og altså lægge det ind over, jeg kan ikke huske om det var vandtaksterne eller spildevandstaksterne, og det er sådan set også ligegyldigt, altså en form for fællesfinansiering af det.
Derfor synes jeg, det jo er helt legitimt også i den her debat at sige: Hvorfor tænker vi ikke langsigtet, ikke bare til næste valgperiode, men netop på, hvad der giver bedst mening for hele landet, også i forhold til finansiering.
Lad os lade være med at lave alle de der mærkelige puljeordninger, og så er der én løsning dér, og én løsning dér, og nogle kommuner sidder med en kæmperegning, og nogle sidder med ingen regning, og så sige: Vi er ét samlet land; vi har alle sammen interesse i at sikre kysterne alle steder i landet.
Vi er faktisk interesserede i at sikre vores land på sigt, så vi også kan give det videre til de kommende generationer.
Derfor havde jeg håbet, regeringen kunne bakke op om den her vedtagelsestekst.
Jeg synes, den er blevet aldeles fremragende.
Men vi har brug for at få en langsigtet plan på det her område.
Det er fuldstændig bydende nødvendigt.
Jeg håber, at der indfinder sig noget fornuft, sådan at vi i fællesskab kan sikre den danske natur og de danske landskaber og vores kyster og vores havmiljø og alle de her ting, som er noget, som vi alle sammen på tværs af Folketinget kan blive enige om er noget, der betyder noget helt særligt, og som vi gerne alle sammen vil kunne give videre til vores børn og vores børnebørn.
Så lad det være ordene herfra for nuværende.
Tak til Enhedslisten for at rejse den her forespørgselsdebat, og tak også til, hvad skal man sige, både Enhedslisten, Danmarksdemokraterne, SF, Liberal Alliance, Det Konservative Folkeparti, Radikale Venstre og Alternativet for at være med til at lave den her gode vedtagelsestekst, som jeg virkelig håber bliver vedtaget.